**Eesti Teadusagentuuri märkused Kultuuriministeeriumi eelnõule „Kultuuri- ja loomevaldkondades loovuurimuse toetamise tingimused ja kord“**

24.05.2024

Eesti Teadusagentuurile saabus määruse eelnõu kooskõlastamiseks 20.05.2024. Olles määruse ja seletuskirjaga tutvunud, soovitame teha järgmised väiksemad täpsustused.

1. Määruse § 2 punktides 8), 9) ja 10) peaks „taotleja“ asemel viitama „toetuse saajale“, kuna lepinguline suhe peab olema projekti ajal, mis tähendab, et taotlejast on saanud toetuse saaja. Punktis 10) võiks täpsustada, et ka täitjal peab lepinguline suhe olema alles projekti elluviimise perioodi alguseks (st ei pea olema taotlemise ajal).
2. Määruse § 4 lõikes 7 on lause lõpust täpsustav fraas puudu („lõigetes 2–6 toodud juhtudel“)
3. Määruse § 6 lõikes 2 palume asendada „kehtestab“ tegusõnaga „avalikustab“, kuna taotluse vormi ei kinnita me tavaliselt käskkirjaga.
4. Määruse § 8 lõikes 7 palume asendada „ETIS-e kaudu“ fraasiga „meili teel“. Lõpparuanne kinnitatakse tõesti ETISes, kuid maksete tegemisest me toetuse saajaid ETISe kaudu ei teavita.
5. Määruse § 8 lõikes 3 on ära mainitud ainult toetuse kasutamise perioodi pikendamine, praegusel kujul tekib ebakõla toetuse kasutamise perioodi ja projekti elluviimise perioodi vahel. Soovitame § 8 lõigetes 3, 4 ja 5 kasutada „taotlus toetuse kasutamise ja projekti elluviimise perioodi pikendamiseks“.
6. Soovitame § 16 lõike 2 tõsta § 15 lõikeks 3 ning lõige natuke ümber sõnastada. Partneriga sõlmitud leping peaks olema eraldislepingu sõlmimise aluseks, mitte toetuse väljamaksmise aluseks. Vastasel juhul sõlmime eraldislepingu, milles sätestatakse ka toetuse maksmise aeg, kuid võib juhtuda, et meil ei ole võimalik ajast kinni pidada, kui meile ei ole esitatud partnerluslepingut.
7. Määruse §18 lõige 2 peaks viitama taotluse rahuldamise otsuse kehtetuks tunnistamisele, mitte toetuse ennetähtaegsele lõpetamisele.
8. Määruse §19 lõikesse 6 soovitame lisada, et ETAG kaasab lõpparuannete hindamisse vajadusel eksperte.
9. Määruse § 21 lõike 1 punkt 10 peaks viitama taotluse rahuldamise otsuse kehtetuks tunnistamisele, mitte taotluse ennetähtaegsele lõpetamisele.
10. Määruse §21 lõikes 8 soovitame sõnastust „toetuse tagasimaksmise võib ajatada“, kuna ajatada saab maksmist, mitte toetust.